En 40-årig mand, der mistænkes for at have stukket en 37-årig mand ihjel i Hobro i starten af juni, er varetægtsfængslet i fire uger. Det oplyser Nordjyske , at Retten i Aalborg onsdag har afgjort. Knivstikkeriet fandt sted 3. juni omkring klokken 22 på Randersvej i Hobro, hvorefter politiet kort tid efter mødte talstærkt op. Den 37-årige mand blev cirka 20 minutter senere fløjet med helikopter til behandling på sygehuset, hvor han blev indlagt i kritisk tilstand. 8. juni afgik den 37-årige ved døden. Den 40-årige mistænkte blev efterlyst internationalt og kort efter anholdt af italiensk politi i Milano. Den mistænkte, som har bopæl i Hobro, blev anholdt i lufthavnen i den norditalienske by, fordi Nordjyllands Politi mener, at han står bag overfaldet på den 37-årige mand, som er afgået ved døden. Siden er han blevet udleveret til Danmark og onsdag blev han fremstillet i grundlovsforhør. Ikke sigtet for drab Den 40-årige er ifølge Nordjyske sigtet for drabsforsøg og ikke drab. Det skyldes, at den 37-årige fortsat var i live, da mistænkte blev anholdt i Italien. Sigtelsen kan dog ændres på et senere tidspunkt, selvom det kræver, at de italienske myndigheder accepterer det. Den 40-årige nægter sig skyldig i drabsforsøg.

Referat:
Den 37-årige mand, som 3. juni blev stukket med kniv i Hobro, er afgået ved døden. Alligevel er 40-årig mistænkt foreløbig kun sigtet for drabsforsøg.